
ΒΟΥΛΗ ΤΩΝ ΕΛΛΗΝΩΝ
ΜΑΝΟΣ Ν. ΚΟΝΣΟΛΑΣ
Βουλευτής Ν. Δωδεκανήσου – ΝΕΑ ΔΗΜΟΚΡΑΤΙΑ

            Αθήνα, 15 Μαρτίου 2018
Ε Π Ι Κ Α Ι Ρ Η      Ε Ρ Ω Τ Η Σ Η

Προς

Κύριο Υπουργό Υποδομών και Μεταφορών

ΘΕΜΑ: «Αδικαιολόγητη καθυστέρηση στη διαδικασία αποκατάστασης των ζημιών που προκάλεσε ο σεισμός της 21ης  Ιουλίου στις λιμενικές εγκαταστάσεις της Κω»

Κύριε Υπουργέ,

Ο ισχυρός σεισμός της 21ης Ιουλίου που έπληξε την Κω, έπληξε καίρια τις λιμενικές εγκαταστάσεις του νησιού. Παρά τις διαβεβαιώσεις της κυβέρνησης, επτά μήνες μετά, όχι μόνο δεν έχουν ξεκινήσει τα έργα αποκατάστασης, αλλά δεν έχουν ολοκληρωθεί ούτε οι μελέτες.

Η αδικαιολόγητη αυτή καθυστέρηση δεν δικαιολογείται, αφού η κήρυξη του νησιού σε κατάσταση εκτάκτου ανάγκης, έδινε τη δυνατότητα στην κυβέρνηση και στο Υπουργείο Υποδομών να κινηθούν με ευελιξία και κατά παρέκκλιση των διαδικασιών που ισχύουν για τους διαγωνισμούς.

Πρόσφατα, μάλιστα, διέρρευσε ότι το κόστος αποκατάστασης των ζημιών είναι μεγαλύτερο από αυτό που αρχικά είχε προβλεφθεί και πρέπει να αναζητηθούν νέοι πόροι.

Το πρόβλημα είναι ότι η Κως δεν έχει λιμάνι, οι ζημιές στο παραλιακό μέτωπο ενός κορυφαίου τουριστικού προορισμού δεν έχουν ακόμα αποκατασταθεί, ενώ ξεκινά η τουριστική περίοδος και δεν μπορούν να προσεγγίσουν κρουαζιερόπλοια στην Κω, αφού δεν υπάρχουν εγκαταστάσεις και το κτήριο των επιβατών έχει κηρυχθεί ακατάλληλο. Οι συνέπειες στην εικόνα του νησιού, αλλά και στην τοπική οικονομία και τον τουρισμό είναι εξαιρετικά δυσμενείς.

Κατόπιν των ανωτέρω

Ερωτάται ο Κύριος Υπουργός
1. Για ποιο λόγο υπάρχει αυτή η αδικαιολόγητη καθυστέρηση στα έργα αποκατάστασης των ζημιών στο λιμάνι της Κω, καθώς και αν υπάρχουν οι πόροι αλλά και  χρονοδιάγραμμα για την υλοποίηση των έργων;

